CELEX: 32021D2073
Language: el
Date: 2021-11-25 00:00:00
Title: Απόφαση (ΚΕΠΠΑ) 2021/2073 του Συμβουλίου της 25ης Νοεμβρίου 2021 για την υποστήριξη της ενίσχυσης της επιχειρησιακής αποτελεσματικότητας του Οργανισμού για την Απαγόρευση των Χημικών Όπλων (ΟΑΧΟ) μέσω δορυφορικής απεικόνισης

26.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 421/65
               
            
         ΑΠΟΦΑΣΗ (ΚΕΠΠΑ) 2021/2073 ΤΟΥ ΣΥΜΒΟΥΛΙΟΥ
         της 25ης Νοεμβρίου 2021
         για την υποστήριξη της ενίσχυσης της επιχειρησιακής αποτελεσματικότητας του Οργανισμού για την Απαγόρευση των Χημικών Όπλων (ΟΑΧΟ) μέσω δορυφορικής απεικόνισης
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 παράγραφος 1 και το άρθρο 31 παράγραφος 1,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 12 Δεκεμβρίου 2003 το Ευρωπαϊκό Συμβούλιο ενέκρινε τη στρατηγική της ΕΕ κατά της διάδοσης όπλων μαζικής καταστροφής («στρατηγική της ΕΕ»), η οποία περιλαμβάνει στο κεφάλαιο III κατάλογο μέτρων για την καταπολέμηση της διάδοσης των όπλων αυτών.
                  
               
                     (2)
                  
                  
                     Η στρατηγική της ΕΕ υπογραμμίζει τον κρίσιμο ρόλο που έχουν να διαδραματίσουν η σύμβαση για την απαγόρευση αναπτύξεως, παραγωγής, αποθηκεύσεως και χρήσεως χημικών όπλων και για την καταστροφή τους («CWC») και ο Οργανισμός για την Απαγόρευση των Χημικών Όπλων («ΟΑΧΟ»), στη δημιουργία ενός κόσμου απαλλαγμένου από χημικά όπλα. Οι στόχοι της στρατηγικής της ΕΕ είναι συμπληρωματικοί προς εκείνους που επιδιώκει ο ΟΑΧΟ στο πλαίσιο της ευθύνης του για την εφαρμογή της CWC.
                  
               
                     (3)
                  
                  
                     Στις 22 Νοεμβρίου 2004 το Συμβούλιο υιοθέτησε την κοινή δράση 2004/797/ΚΕΠΠΑ (1) για την υποστήριξη των δραστηριοτήτων του ΟΑΧΟ. Μετά τη λήξη της εν λόγω κοινής δράσης ακολούθησε η κοινή δράση 2005/913/ΚΕΠΠΑ (2) του Συμβουλίου και εν συνεχεία η κοινή δράση 2007/185/ΚΕΠΠΑ (3) του Συμβουλίου. Μετά την κοινή δράση 2007/185/ΚΕΠΠΑ ακολούθησαν οι αποφάσεις 2009/569/ΚΕΠΠΑ (4), 2012/166/ΚΕΠΠΑ (5), 2013/726/ΚΕΠΠΑ (6), (ΚΕΠΠΑ) 2015/259 (7), (ΚΕΠΠΑ) 2017/2302 (8), (ΚΕΠΠΑ) 2017/2303 (9), (ΚΕΠΠΑ) 2019/538 (10) και (ΚΕΠΠΑ) 2021/1026 (11) του Συμβουλίου.
                  
               
                     (4)
                  
                  
                     Η απόφαση (ΚΕΠΠΑ) 2017/2303 προέβλεπε, μεταξύ άλλων, υποστήριξη προς τον ΟΑΧΟ ώστε να έχει πρόσβαση στη δορυφορική απεικόνιση και στην ανάλυση εικόνων που θα παρέχει το Δορυφορικό Κέντρο της Ευρωπαϊκής Ένωσης (SatCen).
                  
               
                     (5)
                  
                  
                     Στις 10 Δεκεμβρίου 2018 το Συμβούλιο εξέδωσε την απόφαση (ΚΕΠΠΑ) 2018/1943 (12), η οποία προέβλεπε την άνευ δαπανών παράταση της χρονικής διάρκειας για την υλοποίηση της απόφασης (ΚΕΠΠΑ) 2017/2303 κατά δώδεκα μήνες.
                  
               
                     (6)
                  
                  
                     Στις 9 Δεκεμβρίου 2019 το Συμβούλιο εξέδωσε την απόφαση (ΚΕΠΠΑ) 2019/2112 (13),η οποία προέβλεπε την άνευ δαπανών παράταση της χρονικής διάρκειας για την υλοποίηση της απόφασης (ΚΕΠΠΑ) 2017/2303 κατά δώδεκα περαιτέρω μήνες.
                  
               
                     (7)
                  
                  
                     Με την εφαρμογή της απόφασης (ΚΕΠΠΑ) 2017/2303, ο ΟΑΧΟ βασίζεται πλέον στις αποκλειστικές πληροφορίες που παρέχει η ανάλυση των εικόνων του SatCen τόσο για τον σχεδιασμό των αποστολών όσο και για την ανάλυση πληροφοριών.
                  
               
                     (8)
                  
                  
                     Απαιτείται να ενισχυθεί η επιχειρησιακή αποτελεσματικότητα του ΟΑΧΟ μέσω της συνεχούς παροχής δορυφορικής απεικόνισης και αναλύσεων εικόνων από το SatCen για τη στήριξη των δραστηριοτήτων και αποστολών που αναθέτει ο ΟΑΧΟ μετά το τέλος της περιόδου εφαρμογής της απόφασης (ΚΕΠΠΑ) 2017/230,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Αποσκοπώντας στην άμεση και πρακτική εφαρμογή ορισμένων στοιχείων της στρατηγικής της ΕΕ, η Ένωση στηρίζει το έργο του ΟΑΧΟ για την ενίσχυση της επιχειρησιακής του αποτελεσματικότητας μέσω δορυφορικής απεικόνισης και αναλύσεων εικόνων που θα παρέχει το SatCen με τους ακόλουθους στόχους:
               
                           —
                        
                        
                           να διευρυνθεί η ικανότητα του ΟΑΧΟ να υποστηρίζει τις δραστηριότητες που αναθέτει (την ομάδα αξιολόγησης της δήλωσης (DAT), την διερευνητική αποστολή (FFM), την ομάδα διερεύνησης και ταυτοποίησης (IIT) κλπ.) μέσω της ανάλυσης εικόνων ως πηγής τεκμηρίωσης ή επιβεβαίωσης πορισμάτων· και
                        
                     
                           —
                        
                        
                           να χρησιμοποιείται στοχευμένη ανάλυση εικόνων για τομείς ενδιαφέροντος (τοποθεσίες, διαδρομές κλπ.) κατά τον σχεδιασμό των αποστολών που αναθέτει ο ΟΑΧΟ (περιστατικά εικαζόμενης χρήσης (IAU), αιφνίδιοι έλεγχοι (CI), επισκέψεις τεχνικής βοήθειας (TAV) κλπ.) ώστε να υπάρχει περισσότερη ασφάλεια και εμπιστοσύνη στην ακρίβεια των επαληθεύσεων.
                        
                     
            
               2.   Σε συνάρτηση με τα οριζόμενα στην παράγραφο 1, οι στηριζόμενες από την Ένωση δραστηριότητες του έργου του ΟΑΧΟ, οι οποίες συμμορφώνονται προς τα μέτρα που ορίζονται στο κεφάλαιο III της στρατηγικής της ΕΕ, είναι οι εξής:
               
                           —
                        
                        
                           παροχή στον ΟΑΧΟ, μέσω απεικονιστικών δυνατοτήτων, της ευχέρειας να ασκεί με αποτελεσματικότητα τη δέουσα εποπτεία και να παρέχει τις απαιτούμενες εκθέσεις στα όργανα διαμόρφωσης πολιτικής του ΟΑΧΟ (Εκτελεστικό Συμβούλιο και Διάσκεψη των Συμβαλλόμενων Κρατών)· και
                        
                     
                           —
                        
                        
                           παροχή στον ΟΑΧΟ, μέσω απεικονιστικών δυνατοτήτων, της ευχέρειας να ασκεί δραστηριότητες επαλήθευσης με ακρίβεια, αποτελεσματικότητα και ασφάλεια και να παρέχει τη συνδρομή που του ζητούν τα συμβαλλόμενα κράτη.
                        
                     
            
               3.   Το έργο το οποίο αναφέρεται στην παράγραφο 1 αφορά τη διάθεση, μεταξύ άλλων, προϊόντων επίγνωσης της κατάστασης όσον αφορά την ασφάλεια της διερευνητικής αποστολής (FFM), η οποία περιλαμβάνει και την κατάσταση του οδικού δικτύου, με την παροχή στον ΟΑΧΟ προϊόντων δορυφορικής απεικόνισης του SatCen.
            
            
               4.   Λεπτομερής περιγραφή των υποστηριζόμενων από την Ένωση δραστηριοτήτων που αναφέρονται στην παράγραφο 2 εκτίθεται στο έγγραφο έργου στο παράρτημα.
            
         
         
            Άρθρο 2
            
               1.   Η ευθύνη για την εφαρμογή της παρούσας απόφασης ανατίθεται στον Ύπατο Εκπρόσωπο της Ένωσης για θέματα εξωτερικής πολιτικής και πολιτικής ασφαλείας («ΥΕ»).
            
            
               2.   Την τεχνική υλοποίηση του έργου που αναφέρεται στο άρθρο 1 αναλαμβάνει η τεχνική γραμματεία του ΟΑΧΟ («τεχνική γραμματεία»). Η τεχνική γραμματεία εκτελεί το εν λόγω καθήκον υπό την ευθύνη και τον έλεγχο του ΥΕ. Προς τούτο, ο ΥΕ συνομολογεί τις απαραίτητες ρυθμίσεις με την τεχνική γραμματεία.
            
         
         
            Άρθρο 3
            
               1.   Το ποσό δημοσιονομικής αναφοράς για την εκτέλεση του έργου που προβλέπεται στο άρθρο 1 ανέρχεται σε 1 593 353,22 EUR.
            
            
               2.   Η διαχείριση των δαπανών που χρηματοδοτούνται από το οριζόμενο στην παράγραφο 1 ποσό γίνεται σύμφωνα με τις διαδικασίες και τους κανόνες που εφαρμόζονται επί του γενικού προϋπολογισμού της Ένωσης.
            
            
               3.   Η Επιτροπή επιβλέπει την ορθή διαχείριση των δαπανών που αναφέρονται στην παράγραφο 2. Προς τούτο, συνάπτει την απαιτούμενη συμφωνία με την τεχνική γραμματεία. Η εν λόγω συμφωνία ορίζει ότι η τεχνική γραμματεία εξασφαλίζει προβολή της συνεισφοράς της ΕΕ ανάλογη προς το ύψος της και καθορίζει μέτρα για τη διευκόλυνση της ανάπτυξης συνεργιών και την αποφυγή αλληλεπικάλυψης δραστηριοτήτων.
            
            
               4.   Η Επιτροπή επιδιώκει να συνάψει τη συμφωνία που αναφέρεται στην παράγραφο 3 το ταχύτερο δυνατόν μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή και για την ημερομηνία σύναψης της συμφωνίας.
            
         
         
            Άρθρο 4
            Ο ΥΕ υποβάλλει στο Συμβούλιο έκθεση σχετικά με την εφαρμογή της παρούσας απόφασης βάσει τακτικών εκθέσεων που εκπονεί η τεχνική γραμματεία. Οι εκθέσεις του ΥΕ αποτελούν τη βάση για την αξιολόγηση στην οποία προβαίνει το Συμβούλιο. Η Επιτροπή παρέχει πληροφορίες σχετικά με τις χρηματοδοτικές πτυχές του έργου που αναφέρεται στο άρθρο 1.
         
         
            Άρθρο 5
            
               1.   Η παρούσα απόφαση αρχίζει να ισχύει από την ημερομηνία της έκδοσής της.
            
            
               2.   Η παρούσα απόφαση λήγει 48 μήνες μετά την ημερομηνία σύναψης της συμφωνίας που αναφέρεται στο άρθρο 3 παράγραφος 3. Ωστόσο, λήγει έξι μήνες μετά την έναρξη ισχύος της, εάν η εν λόγω συμφωνία δεν έχει συναφθεί έως τότε.
            
         
         
            Βρυξέλλες, 25 Νοεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               Z. POČIVALŠEK
            
         
         
            (1)  Κοινή δράση 2004/797/ΚΕΠΠΑ του Συμβουλίου, της 22ας Νοεμβρίου 2004, σχετικά με την υποστήριξη των δραστηριοτήτων του Οργανισμού για την απαγόρευση των χημικών όπλων (OPCW) στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 349 της 25.11.2004, σ. 63).
         
            (2)  Κοινή δράση 2005/913/ΚΕΠΠΑ του Συμβουλίου, της 12ης Δεκεμβρίου 2005, για τη στήριξη των δραστηριοτήτων του Οργανισμού για την Απαγόρευση των Χημικών Όπλων (ΟΑΧΟ) στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 331 της 17.12.2005, σ. 34).
         
            (3)  Κοινή δράση 2007/185/ΚΕΠΠΑ του Συμβουλίου, της 19ης Μαρτίου 2007, για τη στήριξη των δραστηριοτήτων του Οργανισμού για την Απαγόρευση των Χημικών Όπλων (OPCW) στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 85 της 27.3.2007, σ. 10).
         
            (4)  Απόφαση 2009/569/ΚΕΠΠΑ του Συμβουλίου, της 27ης Ιουλίου 2009, για τη στήριξη των δραστηριοτήτων του ΟΑΧΟ στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 197 της 29.7.2009, σ. 96).
         
            (5)  Απόφαση 2012/166/ΚΕΠΠΑ του Συμβουλίου, της 23ης Μαρτίου 2012, για τη στήριξη από την ΕΕ των δραστηριοτήτων του Οργανισμού για την Απαγόρευση των Χημικών Όπλων (ΟΑΧΟ) στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 87 της 24.3.2012, σ. 49).
         
            (6)  Απόφαση 2013/726/ΚΕΠΠΑ του Συμβουλίου, της 9ης Δεκεμβρίου 2013, για τη στήριξη της απόφασης 2118 (2013) του ΣΑΗΕ και της συνεδρίασης EC-M-33/Dec 1 του Εκτελεστικού Συμβουλίου του ΟΑΧΟ, στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 329 της 10.12.2013, σ. 41).
         
            (7)  Απόφαση (ΚΕΠΠΑ) 2015/259 του Συμβουλίου, της 17ης Φεβρουαρίου 2015, για τη στήριξη των δραστηριοτήτων του Οργανισμού για την Απαγόρευση των Χημικών Όπλων (ΟΑΧΟ) στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 43 της 18.2.2015, σ. 14).
         
            (8)  Απόφαση (ΚΕΠΠΑ) 2017/2302 του Συμβουλίου, της 12ης Δεκεμβρίου 2017, προς στήριξη των δραστηριοτήτων του Οργανισμού για την Απαγόρευση των Χημικών Όπλων (ΟΑΧΟ) για συνδρομή σε επιχειρήσεις καθαρισμού στη θέση όπου μέχρι πρότινος λειτουργούσε χώρος αποθήκευσης χημικών όπλων στη Λιβύη στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 329 της 13.12.2017, σ. 49).
         
            (9)  Απόφαση (ΚΕΠΠΑ) 2017/2303 του Συμβουλίου, της 12ης Δεκεμβρίου 2017, προς στήριξη της συνέχισης της εφαρμογής της απόφασης 2118 (2013) του Συμβουλίου Ασφαλείας των Ηνωμένων Εθνών και της απόφασης EC-M-33/DEC.1 του Εκτελεστικού Συμβουλίου του ΟΑΧΟ σχετικά με την καταστροφή του χημικού οπλοστασίου της Συρίας, στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 329 της 13.12.2017, σ. 55).
         
            (10)  Απόφαση (ΚΕΠΠΑ) 2019/538 του Συμβουλίου, της 1ης Απριλίου 2019, για τη στήριξη των δραστηριοτήτων του Οργανισμού για την Απαγόρευση των Χημικών Όπλων (ΟΑΧΟ) στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 93 της 2.4.2019, σ. 3).
         
            (11)  Απόφαση (ΚΕΠΠΑ) 2021/1026 του Συμβουλίου της 21ης Ιουνίου 2021 για τη στήριξη του προγράμματος ασφάλειας και ευελιξίας στον κυβερνοχώρο και προστασίας των πληροφοριών του Οργανισμού για την Απαγόρευση των Χημικών Όπλων (ΟΑΧΟ) στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 224 της 24.6.2021, σ. 24).
         
            (12)  Απόφαση (ΚΕΠΠΑ) 2018/1943 του Συμβουλίου, της 10ης Δεκεμβρίου 2018, που τροποποιεί την απόφαση (ΚΕΠΠΑ) 2017/2303 προς στήριξη της συνέχισης της εφαρμογής της απόφασης 2118 (2013) του Συμβουλίου Ασφαλείας των Ηνωμένων Εθνών και της απόφασης EC-M-33/DEC.1 του Εκτελεστικού Συμβουλίου του ΟΑΧΟ σχετικά με την καταστροφή του χημικού οπλοστασίου της Συρίας, στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 314 της 11.12.2018, σ. 58).
         
            (13)  Απόφαση (ΚΕΠΠΑ) 2019/2112 του Συμβουλίου της 9ης Δεκεμβρίου 2019 που τροποποιεί την απόφαση (ΚΕΠΠΑ) 2017/2303 προς στήριξη της συνέχισης της εφαρμογής της απόφασης 2118 (2013) του Συμβουλίου Ασφαλείας των Ηνωμένων Εθνών και της απόφασης EC-M-33/DEC.1 του Εκτελεστικού Συμβουλίου του ΟΑΧΟ σχετικά με την καταστροφή του χημικού οπλοστασίου της Συρίας, στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 318 της 10.12.2019, σ. 159).
      
      
         
            ΠΑΡΑΡΤΗΜΑ
            ΕΓΓΡΑΦΟ ΕΡΓΟΥ
            Υποστήριξη της Ένωσης για την ενίσχυση της επιχειρησιακής αποτελεσματικότητας του ΟΑΧΟ μέσω δορυφορικής απεικόνισης
            1.   Ιστορικό
            
            Οι αναλυτικές διεργασίες του ΟΑΧΟ απαιτούν επιβεβαίωση και επαλήθευση των παρεχόμενων αποδεικτικών πληροφοριών με τους πλέον αδιαμφισβήτητους διαθέσιμους τρόπους. Η δορυφορική απεικόνιση, αν και δεν είναι η μόνη πηγή αποδεικτικών πληροφοριών, μπορεί να παρέχει δείκτες και στοιχεία επιβεβαίωσης που δεν μπορούν να παράσχουν άλλες πηγές· οι πληροφορίες της μπορούν να δώσουν πολύτιμα αναλυτικά συμπεράσματα τα οποία είναι δυνατό να χρησιμοποιηθούν για τη διασφάλιση της πλήρους εφαρμογής της Σύμβασης για τα Χημικά Όπλα (CWC). Το κλειδί για αυτό είναι η ύπαρξη επαρκούς θεσμικής ικανότητας, χάρη στην οποία οι απεικονίσεις και η ανάλυσή τους μπορούν να διευκολύνουν τον λεπτομερέστερο και ακριβέστερο σχεδιασμό των αποστολών, τον μετριασμό των κινδύνων για την ασφάλεια των ομάδων που έχουν αναπτυχθεί, καθώς και τις τεκμηριωμένες πληροφορίες και τις αναλύσεις για πιο αποτελεσματική ως προς το κόστος επαλήθευση.
            Με την εφαρμογή της απόφασης ΚΕΠΠΑ/2017/2303 του Συμβουλίου, ο ΟΑΧΟ βασίζεται αποκλειστικά στις πληροφορίες που παρέχει η ανάλυση των απεικονίσεων του SATCEN τόσο για τον σχεδιασμό των αποστολών όσο και για την ανάλυση πληροφοριών. Οι προσπάθειες του ΟΑΧΟ να διεξαγάγει διεξοδικότερες συνεντεύξεις μαρτύρων, να επιβεβαιώσει τις καταθέσεις μαρτύρων και να προσδιορίσει με μεγαλύτερη ακρίβεια τις τοποθεσίες ενδιαφέροντος ενισχύθηκαν μέσω της δορυφορικής απεικόνισης. Από το 2014 η δορυφορική απεικόνιση της Αραβικής Δημοκρατίας της Συρίας (ΑΔΣ) έχει ενισχύσει την επίγνωση της κατάστασης και την ασφάλεια και έχει μειώσει τον κίνδυνο που διατρέχουν οι επιτόπιες αποστολές του ΟΑΧΟ όσον αφορά τις τοποθεσίες προς επίσκεψη/επιθεώρηση. Η ενσωμάτωση της ανάλυσης εικόνων στον επιχειρησιακό σχεδιασμό επέτρεψε στις ομάδες του ΟΑΧΟ να βελτιώσουν περαιτέρω τις επιτόπιες δράσεις τους, παρέχοντας στα μέλη των ομάδων, σχεδόν σε πραγματικό χρόνο, εικόνες της περιοχής στην οποία θα αναπτυχθούν. Η ανάλυση εικόνων έχει αποτελέσει αποδεδειγμένα και θα συνεχίσει να αποτελεί στρατηγικό παράγοντα διευκόλυνσης των προσπαθειών ανάλυσης του ΟΑΧΟ.
            Επιπλέον, η διερεύνηση ορισμένων ισχυρισμών περί χρήσης εξακολουθεί να εκκρεμεί· το ίδιο ισχύει και για αποφάσεις του Εκτελεστικού Συμβουλίου που επιβάλλουν πρόσθετες επιτόπιες επισκέψεις, διερευνητικές αποστολές και έρευνες που εξακολουθούν να χρήζουν υποστήριξης μέσω δορυφορικής απεικόνισης. Οι μοναδικές αναλυτικές ικανότητες που παρέσχε το SATCEN επέτρεψαν στις εντεταλμένες ομάδες του ΟΑΧΟ να επιβεβαιώσουν πληροφορίες από άλλες πηγές και να αναλύσουν διεξοδικότερα περιπτώσεις ισχυρισμών περί χρήσης στην ΑΔΣ. Η ανάλυση δορυφορικών εικόνων έχει αποδειχθεί απαραίτητη για τις ομάδες του ΟΑΧΟ που έχουν εμπλοκή στην ΑΔΣ. Πέραν των δραστηριοτήτων στην ΑΔΣ για τις οποίες έχει λάβει εντολή, ο ΟΑΧΟ προβλέπει ότι η ανάλυση δορυφορικών εικόνων θα καταστεί ακόμη σημαντικότερη σε περιπτώσεις ισχυρισμών περί χρήσης χημικών όπλων εκτός της ΑΔΣ, ώστε να διευκολύνεται η διεξαγωγή των δραστηριοτήτων που σχετίζονται με το άρθρο ΙΧ της CWC (διαβουλεύσεις, συνεργασία και διερεύνηση), καθώς και στην περίπτωση ενδεχόμενης μελλοντικής προσχώρησης κρατών κατόχων στη CWC.
            2.   Σκοπός του έργου
            
            2.1   Γενικοί στόχοι του έργου
            
            Ο γενικός στόχος του έργου είναι να διασφαλίσει την ικανότητα της Γραμματείας να διευκολύνει την εφαρμογή του άρθρου ΙΧ της CWC (διαβουλεύσεις, συνεργασία και διερεύνηση) και των οικείων αποφάσεων του εκτελεστικού συμβουλίου του ΟΑΧΟ, μέσω της παροχής υπηρεσιών απεικόνισης που καλύπτουν κενά στην επίγνωση της κατάστασης για τις αποστολές, έτσι ώστε να συμβάλλουν στη μείωση των τρωτών σημείων κατά την ανάπτυξη των ομάδων του ΟΑΧΟ και να μεγιστοποιούν την ικανότητα ανάλυσης του ΟΑΧΟ.
            2.2   Ειδικοί στόχοι
            
            
                        —
                     
                     
                        Να διευρυνθεί η ικανότητα του ΟΑΧΟ να υποστηρίζει τις δραστηριότητες που του ανατίθενται (DAT, FFM, IIT κλπ.) μέσω της ανάλυσης εικόνων ως πηγής τεκμηρίωσης ή επιβεβαίωσης πορισμάτων·
                     
                  
                        —
                     
                     
                        να χρησιμοποιείται στοχευμένη ανάλυση απεικονίσεων για τομείς ενδιαφέροντος (τοποθεσίες, διαδρομές κλπ.) κατά τον σχεδιασμό των αποστολών που ανατίθενται στον ΟΑΧΟ (περιστατικά εικαζόμενης χρήσης (IAU), αιφνίδιοι έλεγχοι (CI), επίσκεψη τεχνικής βοήθειας (TAV) κλπ.) ώστε να υπάρχει περισσότερη ασφάλεια και εμπιστοσύνη στην ακρίβεια των επαληθεύσεων.
                     
                  2.3   Αποτελέσματα
            
            
               Τα αναμενόμενα αποτελέσματα στα οποία συμβάλλει το έργο είναι τα εξής:
            
            
                        —
                     
                     
                        χρήση της απεικόνισης και της ανάλυσης εικόνων, όσον αφορά στοχευμένα αποδεικτικά στοιχεία, για τη στοιχειοθέτηση και την επιβεβαίωση των πορισμάτων των ομάδων και των διαδικασιών επαλήθευσης·
                     
                  
                        —
                     
                     
                        ελαχιστοποίηση των κινδύνων για την ασφάλεια και αύξηση της επίγνωσης της κατάστασης προκειμένου να διευκολύνεται ο αποτελεσματικότερος δυνατός σχεδιασμός αποστολών του ΟΑΧΟ.
                     
                  3.   Περιγραφή δραστηριοτήτων
            
            
               Δραστηριότητα 1 — Παροχή στον ΟΑΧΟ της ευχέρειας να ασκεί με αποτελεσματικότητα, μέσω απεικονιστικών δυνατοτήτων, τη δέουσα εποπτεία και να υποβάλλει τις απαιτούμενες εκθέσεις στα όργανα διαμόρφωσης πολιτικής του ΟΑΧΟ [Εκτελεστικό Συμβούλιο (EC) και Διάσκεψη των Συμβαλλόμενων Κρατών (CSP)]
            
            
               Σκοπός της δραστηριότητας αυτής είναι να παράσχει στον ΟΑΧΟ, μέσω της απεικόνισης και ανάλυσης εικόνων, την ικανότητα να τεκμηριώνει στοχευμένες δραστηριότητες ανάλυσης αποδεικτικών στοιχείων, βελτιστοποιώντας παράλληλα τον σχεδιασμό (κατανομή και προσπάθειες) του ΟΑΧΟ, με στόχο αποτελεσματικότερες αποστολές και λιγότερες αδυναμίες.
            
               Δραστηριότητα 2 — Παροχή στον ΟΑΧΟ της ευχέρειας να ασκεί με ακρίβεια, αποτελεσματικότητα και ασφάλεια, μέσω απεικονιστικών δυνατοτήτων, δραστηριότητες επαλήθευσης και να παρέχει τη συνδρομή που του ζητούν τα συμβαλλόμενα κράτη
            
            
               Η δραστηριότητα αυτή επικεντρώνεται στην παροχή υπηρεσιών απεικόνισης, ανάλογα με τις ανάγκες, για διάφορα αιτήματα διερεύνησης που υποβάλλονται από τα συμβαλλόμενα κράτη στο πλαίσιο της CWC (IAU, CI, TAV, κλπ.), καθώς και στη βελτιστοποίηση του σχεδιασμού του ΟΑΧΟ (κατανομή και προσπάθειες) με στόχο αποτελεσματικότερες αποστολές και λιγότερες αδυναμίες.
            4.   Διάρκεια
            
            Η συνολική εκτιμώμενη διάρκεια της χρηματοδοτούμενης μέσω του έργου υλοποίησης αναμένεται να μην υπερβεί τους 48 μήνες.
            5.   Δικαιούχοι
            
            Οι δικαιούχοι του έργου θα είναι το προσωπικό και οι ομάδες της τεχνικής γραμματείας του ΟΑΧΟ, καθώς και οι ενδιαφερόμενοι φορείς της CWC, συμπεριλαμβανομένων των συμβαλλόμενων κρατών.
            6.   Προβολή της ΕΕ
            
            Ο ΟΑΧΟ λαμβάνει όλα τα κατάλληλα μέτρα, εντός των ορίων που θέτουν εύλογες παράμετροι ασφαλείας και στο πλαίσιο των μέτρων προβολής/επικοινωνίας που διατίθενται για το έργο, για να δημοσιοποιεί το γεγονός ότι το έργο χρηματοδοτήθηκε από την Ένωση.